Stieg Larsson

Stieg Larsson (født 15. august 1954 i Skelleftehamn i Västerbottens län, Sverige, død 9. november 2004 i Stockholm), døpenavn Karl Stig-Erland Larsson, var en svensk forfatter, journalist og redaktør.

Liv og virke 
Larsson arbeidet i 20 år som nyhetsgrafiker og journalist i Tidningarnas Telegrambyrå. I sitt virke som journalist og sakprosaforfatter var han særlig kjent for sitt engasjement mot høyreekstremisme og rasisme. Han var en av initiativtagerne til stiftelsen eXpo med formål å «studere og kartlegge antidemokratiske, høyreekstreme og rasistiske tendenser i samfunnet». De siste årene av sitt liv arbeidet han som sjefredaktør for stiftelsens tidsskrift Expo. Larsson var én av Sveriges og Europas fremste eksperter på høyreekstremisme og nynazisme.

Før han begynte å skrive kriminalromaner, manifesterte Larssons interesse for sjangerlitteratur seg først og fremst gjennom at han tidlig i livet utga science fiction-fanziner. Han satt lenge i styret for og ble tilsist (1980) formann i Skandinavisk förening för science fiction. 

På 2000-tallet forfattet Larsson kriminalromaner under samlenavnet Millennium-serien, med en handling vevd rundt det umake paret Mikael Blomkvist og Lisbeth Salander. Ingen av bøkene var utgitt før Larssons død, men da den første (Män som hatar kvinnor, 2005) kom et år etter dødsfallet ble den en øyeblikkelig bestselger. Romanen ble belønnet med Skandinaviska Kriminalsällskapets pris Glassnøkkelen. En fjerde bok i serien var påbegynt da Larsson døde brått av hjerteinfarkt, men familien har blitt enige om at den ikke vil bli publisert.

Kampen om millionene 
28. mai 2008 sendte SVT1 dokumentaren «Uppdrag granskning: Milleniummiljonerna». Det handlet om Larsson og konflikten i familien etter hans bortgang. Grunnet drapstrusler fra svenske nynazister og behovet for å holde seg skjult, giftet Stieg Larsson og arkitekten Eva Gabrielsson seg aldri. Ettersom de ikke var gift, var ikke Gabrielsson arveberettiget. Hun fikk kun halvparten av leiligheten som paret hadde bodd i.

Faren og broren fikk rettighetene til Larssons litteratur. Innen sin død rakk Larsson nesten å bli ferdig med en fjerde bok i Millennium-serien. Etter å ha kranglet lenge om rettighetene, har familien og Gabrielsson blitt enige om å ikke utgi boken. 17. desember 2013 ble det kjent at svenske David Lagercrantz skal skrive den fjerde boken i Millennium-serien.

Bibliografi 
 Extremhögern – sakprosa (1991) (sammen med Anna-Lena Lodenius)
 Sverigedemokraterna: Den nationella rörelsen – sakprosa (2001) (sammen med Mikael Ekman)
 Debatten om hedersmord: Feminism eller rasism – sakprosa (2004) (sammen med Cecilia Englund)
 Sverigedemokraterna från insidan – sakprosa (2004) (sammen med Richard Slätt, Maria Blomquist, David Lagerlöf m.fl.)
 Män som hatar kvinnor (2005) (posthum) 
 Flickan som lekte med elden (2006) (posthum) 
 Luftslottet som sprängdes (2007) (posthum)

Sammenlagt har krimbøkene Män som hatar kvinnor, Flickan som lekte med elden og Luftslottet som sprängdes solgt 4,6 millioner eksemplarer per 29. mai 2008. 750 000 av dem bare i Norge.

To filmer og to Tv-serier, som er basert på bøkene, er underveis.

Oversettelser til norsk 
Alle bøkene har blitt oversatt av Elisabeth Bjørnson, og gitt ut av Gyldendal-forlag.

Priser (alle tildelt posthumt) 
 Glassnøkkelen 2008, for Luftslottet som sprängdes
 SKTFs pris-årets forfatter 2007
 Årets bok-Månadens boks litterära pris 2006
 BMF-plaketten 2005
 Glassnøkkelen 2006, for Män som hatar kvinnor
 Svenska Deckarakademins pris för bästa svenska kriminalroman 2006, for Flickan som lekte med elden
 The Macavity Award for Best First Mystery 2009, for The Girl with the Dragon Tattoo (Män som hatar kvinnor)
 The Anthony Award for Best First Novel 2009, for The Girl with the Dragon Tattoo
 The Barry Award for beste krimroman utgitt i Storbritannia 2009, for The Girl with the Dragon Tattoo
 The Barry Award for tiårets beste kriminalroman (2010), for The Girl with the Dragon Tattoo

Referanser

Eksterne lenker 
 
 Expo: Stieg Larsson: In Memoriam; Nekrologer, biografi, artikler
 Stieg Larssons kollega og venn Richard Slätt interviewet om Larsson som journalist og menneske
 

Svenske journalister
Svenske forfattere
Svenske krimforfattere
Vinnere av Glassnøkkelen
Personer fra Skellefteå kommun